NUOMONĖ 6. Mes auditavome: a) Biuro metines finansines ataskaitas, kurias sudaro 2016 m. gruodžio 31 d. pasibaigusių finansinių metų finansinės būklės (6) ir biudžeto vykdymo (7) ataskaitos; ir b) šiose finansinėse ataskaitose atspindimų operacijų teisėtumą ir tvarkingumą, kaip to reikalauja Sutarties dėl Europos Sąjungos veikimo (SESV) 287 straipsnis. Finansinių ataskaitų patikimumas Nuomonė dėl finansinių ataskaitų patikimumo 7. Mūsų nuomone, 2016 m. gruodžio 31 d. pasibaigusių finansinių metų Biuro finansinėse ataskaitose Biuro finansinė būklė 2016 m. gruodžio 31 d. bei tą dieną pasibaigusių finansinių metų operacijų ir pinigų srautų rezultatai bei grynojo turto pokyčiai visais reikšmingais aspektais yra pateikti teisingai, kaip to reikalauja jo finansinis reglamentas ir Komisijos apskaitos pareigūno priimtos apskaitos taisyklės. Jos pagrįstos tarptautiniu mastu pripažintais viešojo sektoriaus apskaitos standartais. Finansinėse ataskaitose atspindimų operacijų teisėtumas ir tvarkingumas Pajamos Nuomonė dėl finansinėse ataskaitose atspindimų pajamų teisėtumo ir tvarkingumo 8. Mūsų nuomone, 2016 m. gruodžio 31 d. pasibaigusių finansinių metų finansinėse ataskaitose atspindimos pajamos visais reikšmingais aspektais yra teisėtos ir tvarkingos. Mokėjimai Pagrindas pareikšti sąlyginę nuomonę 9. Audito Rūmai nustatė reikšmingų faktų, susijusių su dviem iš penkių svarbių pirkimų procedūrų nuo 2016 m., su kuriomis susiję mokėjimai buvo atlikti tais metais, kaip nurodyta 9.1 ir 9.2 dalyse. Tai rodo Biuro pirkimų procedūrų griežtumo stoką: 9.1. Dviejų iš trijų konkurso dalyvių, kurie dalyvavo audituotoje pirkimų procedūroje dėl keliavimo paslaugų teikimo pagal 4 milijonų eurų vertės bendrąją paslaugų sutartį 2016–2020 m. laikotarpiu, buvo paprašyta pateikti papildomą informaciją apie tuos pačius atrankos kriterijus. Nors nė vienas iš jų nepateikė prašomos informacijos (asmenų, atliekančių užduotis EASO patalpose, gyvenimo aprašymų), tik vienas buvo pašalintas iš procedūros dėl šios priežasties. Antrajam buvo paskirta sutartis, šį sprendimą pagrindžiant tuo, kad atitinkami gyvenimo aprašymai bus pateikti po sutarties paskyrimo. Todėl pirkimų procedūra neatitiko vienodo požiūrio principo, o sutartis buvo paskirta konkurso dalyviui, kuris neatitiko visų atrankos kriterijų. Todėl preliminarioji sutartis ir susiję 2016 m. mokėjimai, kurių vertė – 920 561 milijonas eurų, yra netvarkingi. 9.2. 2016 m. vasario mėn. Biuras tiesiogiai paskyrė preliminariąją sutartį dėl tarpinių paslaugų, skirtų jį paremti atsakant į migracijos krizę, teikimo 12 mėnesių laikotarpiui, šios sutarties suma sudaro 3,6 milijono eurų. Preliminarioji sutartis buvo paskirta vieninteliam iš anksto atrinktam ekonominės veiklos vykdytojui, netaikius jokių pirkimų procedūrų, nustatytų ES finansiniame reglamente (8). Todėl sutarties skyrimas neatitiko galiojančių ES taisyklių ir 2016 m. mokėjimai, sudarantys 592 273 eurus, yra netvarkingi. 10. Su 9.1 ir 9.2 dalyse aprašytais dalykais susijusi suma sudaro 2,9 % visų 2016 m. Biuro išlaidų. Sąlyginė nuomonė dėl finansinėse ataskaitose atspindimų mokėjimų teisėtumo ir tvarkingumo 11. Mūsų nuomone, išskyrus pagrindo pareikšti sąlyginę nuomonę 9 dalyje aprašytų dalykų poveikį, 2016 m. gruodžio 31 d. pasibaigusių metų finansinėse ataskaitose atspindimi mokėjimai visais reikšmingais aspektais yra teisėti ir tvarkingi. Vadovybės ir už valdymą atsakingų asmenų atsakomybė 12. Pagal SESV 310–325 straipsnius ir Biuro finansinį reglamentą vadovybė yra atsakinga už finansinių ataskaitų parengimą ir pateikimą, laikantis tarptautiniu mastu pripažintų viešojo sektoriaus apskaitos standartų, bei už jose atspindimų operacijų teisėtumą ir tvarkingumą. Ši atsakomybė apima vidaus kontrolės priemonių nustatymą, vykdymą ir palaikymą, siekiant parengti ir pateikti finansinės būklės ataskaitas, kuriose nėra reikšmingų dėl sukčiavimo ar klaidų atsiradusių iškraipymų. Vadovybė taip pat privalo užtikrinti, kad finansinės būklės ataskaitose atspindima veikla, finansinės operacijos ir informacija atitiktų jas reglamentuojančius teisės aktus. Galutinė atsakomybė už finansinėse ataskaitose atspindimų operacijų teisėtumą ir tvarkingumą tenka Biuro vadovybei. 13. Rengiant finansines ataskaitas, vadovybė yra atsakinga už Biuro gebėjimo toliau užtikrinti veiklos tęstinumą vertinimą, už deramą su tęstinumu susijusių dalykų atskleidimą ir už veiklos tęstinumo prielaidos taikymą apskaitai. 14. Už valdymą atsakingi asmenys vykdo subjekto finansinės atskaitomybės proceso priežiūrą. Auditoriaus atsakomybė už finansinių ataskaitų ir atspindimų operacijų auditą 15. Mūsų tikslai yra gauti pakankamą patikinimą dėl to, ar Biuro finansinėse ataskaitose nėra reikšmingų iškraipymų, o jose atspindimos operacijos yra teisėtos ir tvarkingos, bei, remiantis mūsų auditu, pateikti Europos Parlamentui ir Tarybai arba kitoms atitinkamoms biudžeto įvykdymą tvirtinančioms institucijoms patikinimo pareiškimą dėl finansinių ataskaitų patikimumo bei jose atspindimų operacijų teisėtumo ir tvarkingumo. Pakankamas patikinimas užtikrina aukštą patikinimo lygį, tačiau jis nėra garantija, kad auditas visuomet nustatys esamus reikšmingus iškraipymų ar neatitikties atvejus. Tokius atvejus gali nulemti sukčiavimas ar klaidos ir jie laikomi reikšmingais jei, imant atskirai ar subendrinus, galima pagrįstai tikėtis, jog jie darys įtaką naudotojų ekonominiams sprendimams, priimtiems remiantis šiomis finansinėmis ataskaitomis. 16. Atliekant auditą, taikomos procedūros, skirtos gauti audito įrodymus apie sumas ir kitą informaciją finansinėse ataskaitose bei apie jose atspindimų operacijų teisėtumą ir tvarkingumą. Procedūros pasirenkamos auditoriaus nuožiūra, taip pat remiantis dėl sukčiavimo ar klaidų atsiradusių finansinių ataskaitų reikšmingų iškraipymų ar susijusių operacijų reikšmingos neatitikties Europos Sąjungos teisiniam pagrindui rizikos vertinimu. Atliekant šiuos rizikos vertinimus, nagrinėjama ataskaitų rengimui ir jų teisingam pateikimui bei atspindimų operacijų teisėtumui ir tvarkingumui svarbios vidaus kontrolės priemonės, siekiant pagal esamas aplinkybes nustatyti tinkamas audito procedūras, bet ne siekiant pareikšti nuomonę dėl vidaus kontrolės veiksmingumo. Audito metu taip pat įvertinamas taikomų apskaitos metodų tinkamumas ir vadovybės atliktų apskaitinių įvertinimų pagrįstumas; taip pat įvertinamas bendras finansinės būklės ataskaitų pateikimas. 17. Kalbant apie pajamas, mes tikriname iš Komisijos gautą subsidiją ir vertiname Biuro mokesčių ir kitų pajamų (jei tokių yra) surinkimo procedūras. 18. Išlaidų srityje mes nagrinėjame mokėjimų operacijas, kai išlaidos buvo padarytos, užregistruotos ir patvirtintos. Šis nagrinėjimas apima visas mokėjimų kategorijas, išskyrus avansus jų išmokėjimo momentu. Išankstiniai mokėjimai nagrinėjami tuo metu, kai lėšų gavėjas pateikia jų tinkamo panaudojimo įrodymą ir kai Biuras sutinka su tuo įrodymu ir patvirtina išankstinį mokėjimą tais pačiais arba vėlesniais metais. 19. Rengdami šią ataskaitą ir patikinimo pareiškimą, mes atsižvelgėme į su Biuro metinėmis finansinėmis ataskaitomis susijusį nepriklausomo išorės auditoriaus darbą, kaip nustatyta ES Finansinio reglamento 208 straipsnio 4 dalyje (9).